คนรัดเข็มขัดรูดปรื๊ดลดฮวบหด3.2หมื่นล.
ยอดใช้บัตรเครดิตไตรมาสแรกดิ่งฮวบ คนระมัดระวังใช้จ่าย ต่อเนื่อง
12 พ.ค. 2558

ยอดใช้บัตรเครดิตไตรมาสแรกดิ่งฮวบ คนระมัดระวังใช้จ่าย ต่อเนื่อง
ธนาคารแห่งประเทศไทย (ธปท.) รายงานยอดการให้บริการบัตรเครดิตทั้งระบบสิ้นไตรมาสแรกปีนี้ว่า มียอดการใช้จ่ายผ่านบัตรลดลง 3.23 หมื่นล้านบาท หรือลดลง 18.5% จากไตรมาสก่อนหน้า อยู่ที่ 1.42 แสนล้านบาท โดยการรูดในประเทศลดลงมากที่สุด 21.89% เหลือ 1.16 แสนล้านบาท การเบิกเงินล่วงหน้าผ่านบัตรลดลง 0.86% เหลือ 1.62 หมื่นล้านบาท ส่วนการใช้ในต่างประเทศยังเพิ่มขึ้น 5.67% เป็น 9,539 ล้านบาท แต่หากเทียบกับช่วงเดียวกันของปีก่อน การใช้บัตรเครดิตโดยรวมเพิ่มขึ้น 8.67%
สำหรับจำนวนบัตรเครดิตทั้งระบบเพิ่มขึ้น 1.25% เป็น 20.56 ล้านใบ ในจำนวนนี้มียอดสินเชื่อคงค้าง 2.92 แสนล้านบาท ลดลง 8.08% แต่ยอดหนี้ที่ไม่ก่อให้เกิดรายได้ (เอ็นพีแอล) เพิ่มขึ้น 7.42% อยู่ที่ 8,933 ล้านบาท
นายฐากร ปิยะพันธ์ กรรมการ ผู้จัดการ บริษัท อยุธยา แคปปิตอล เซอร์วิสเซส กล่าวว่า ยอดใช้จ่ายลดลงเป็นเรื่องปกติ เพราะไตรมาสสุดท้ายเป็นเทศกาลใช้จ่ายสูงสุดของปี แต่หากเทียบปีก่อนบัตรกรุงศรีมียอดใช้จ่ายโต 7-8% ขณะที่เอ็นพีแอลบัตรเครดิตอยู่ที่ 1.2-1.3% ต่อสินเชื่อรวม
ภาพประกอบข่าว